Document ID: 32011L0063
Publication Date: 2011-06-01

Content:
DIRETTIVA TAL-KUMMISSJONI 2011/63/UE
tal-1 ta’ Ġunju 2011
li temenda, bl-iskop li tkun adattata għall-progress tekniku, id-Direttiva 98/70/KE tal-Parlament Ewropew u tal-Kunsill dwar il-kwalità tal-karburanti tal-petrol u tad-diżil
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 98/70/KE tal-Parlament Ewropew u tal-Kunsill tat-13 ta’ Ottubru 1998 dwar il-kwalità tal-karburanti tal-petrol u tad-diżil u li temenda d-Direttiva tal-Kunsill 93/12/KE (1), u b’mod partikolari, l-Artikolu 10(1) tagħha,
Billi:
(1)
Id-Direttiva 98/70/KE tistipula speċifikazzjonijiet ambjentali kif ukoll metodi analitiċi għall-karburanti tal-petrol u d-diżil imqiegħda fis-suq.
(2)
Dawk il-metodi analitiċi jirreferu għal ċertu standards stabbiliti mill-Kumitat Ewropew għall-Istandardizzazzjoni (CEN). Billi s-CEN issostitwixxa dawk l-istandards b’oħrajn ġodda minħabba l-progress tekniku, huwa xieraq li r-riferenzi jiġu adottati għal dawk l-istandards fl-Annessi I u II għad-Direttiva 98/70/KE.
(3)
L-Anness III għad-Direttiva 98/70/KE jispeċifika d-deroga tal-pressjoni tal-fwar permessa għall-petrol li fih il-bijoetanol. Iċ-ċifri inklużi f’dak l-Anness huma mqarrba għat-tieni punt deċimali. L-istandard EN ISO (L-Organizzazzjoni Internazzjonali għall-Istandardizzazzjoni) 4259:2006 jiddefinixxi r-regoli għat-tqarrib skont il-preċiżjoni tal-metodu tal-ittestjar u jirrikjedi t-tqarrib għall-ewwel punt deċimali. Għalhekk huwa xieraq li jiġu emendati ċ-ċifri stipulati fl-Anness III għad-Direttiva 98/70/KE skont il-każ.
(4)
Il-miżuri pprovduti f’din id-Direttiva huma skont l-opinjoni tal-Kumitat għall-Kwalità tal-Karburanti stabbilit bl-Artikolu 11(1) tad-Direttiva 98/70/KEE,
ADOTTAT DIN ID-DIRETTIVA:
Artikolu 1
Id-Direttiva 98/70/KE hija emendata kif ġej:
(1)
L-Anness I huwa emendat kif ġej:
(a)
In-nota ta’ qiegħ il-paġna 1 hija sostitwita b’dan li ġej:
“(1)
Il-metodi tal-ittestjar għandhom ikunu dawk speċifikati f’EN 228:2008. L-Istati Membri jistgħu jadottaw il-metodu analitiku speċifikat minflok l-istandard EN 228:1999 jekk ikun jista’ jintwera li jipprovdi għall-inqas l-istess eżattezza u għall-inqas l-istess livell ta’ preċiżjoni bħall-metodu analitiku li jkun qed jissostitwixxi.”
(b)
In-nota ta’ qiegħ il-paġna 6 hija sostitwita b’dan li ġej:
“(6)
Mono-alkoħols u eteri oħra b’punt finali ta’ togħlija li ma jkunx ogħla minn dak iddikjarat fl-EN 228:2008.’
(2)
Fl-Anness II, in-nota ta’qiegħ il-paġna 1 hija sostitwita b’dan li ġej:
“(1)
Il-metodi tal-ittestjar għandhom ikunu dawk speċifikati f’EN 590:2009. L-Istati Membri jistgħu jadottaw il-metodu analitiku speċifikat minflok l-istandard EN 590:1999 jekk ikun jista’ jintwera li jipprovdi għall-inqas l-istess eżattezza u għall-inqas l-istess livell ta’ preċiżjoni bħall-metodu analitiku li jkun qed jissostitwixxi.”
(3)
L-Anness III huwa sostitwit mit-test stipulat fl-Anness għal din id-Direttiva.
Artikolu 2
1. L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva fi żmien 12-il xahar mill-pubblikazzjoni tagħha fil-Ġurnal Uffiċjali.
Għandhom japplikaw dawk id-dispożizzjonijiet fi żmien 12-il xahar mill-pubblikazzjoni ta’ din id-Direttiva fil-Ġurnal Uffiċjali.
Meta l-Istati Membri jadottaw dawk id-dispożizzjonijiet, għandhom jinkludu referenza għal din id-Direttiva jew għandhom ikunu akkumpanjati bit-tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, l-1 ta’ Ġunju 2011.

Metadata:
Eurovoc Level 1 Categories: 100158
100159
Eurovoc Level 2 Categories: 100262
100261
100265
Eurovoc Level 3 Categories: 2364
2914
3641
All Eurovoc Categories: 5233
5262
6271